AHOLIGA MAIShIY XIZMAT KOʻRSATUVChI KORXONALAR VA TAShKILOTLARNING OʻZBEKISTON RESPUBLIKASI UYuShMASI (OʻZMAIShIYXIZMAT UYuShMASI)NI TAShKIL QILISh TOʻGʻRISIDA
(decree, 1997-09-17)

Respublika aholisiga maishiy xizmatni yaxshilash, xizmat koʻrsatish sohasida bozor munosabatlarini shakllantirish, tarmoqni boshqarishning epchil tashkiliy tuzilmasini vujudga keltirish, maishiy xizmat korxona va tashkilotlarining xoʻjalik sohasidagi mustaqilligini kengaytirish, shuningdek maishiy xizmat koʻrsatish borasidagi tadbirkorlik faoliyatini rivojlantirish maqsadida: 1. Oʻzbekiston Respublikasi Vazirlar Mahkamasi huzuridagi maishiy xizmat koʻrsatish Respublika davlat-kooperativ markazini tugatib, maishiy xizmat korxonalari va tashkilotlari Oʻzbekiston respublika Uyushmasi (Oʻzmaishiyxizmatuyushma)ni tashkil etish toʻgʻrisida maishiy xizmat xonalari va tashkilotlarining taklifi qabul qilinsin. Belgilab qoʻyilsinki, Oʻzmaishiyxizmatuyushma yuridik shaxs huquqlariga ega boʻlgan, aholiga maishiy xizmat koʻrsatuvchi hamda oʻz faoliyatini Nizomga, toʻla xoʻjalik hisobi va oʻzini oʻzi boshqarish qoidalariga muvofiq amalga oshiruvchi barcha mulkchilik shakllaridagi xoʻjalik ishlarini yurituvchi subyektlarni va yakka tadbirkorlarni paychilik asoslarida ixtiyoriy biriktiradigan xoʻjalik uyushmasidir. 2. “Oʻzrembittexnika” konserni bilan “Oʻzstroyremmebelbit” uyushmasi tarkibiga kirgan firmalar va trestlarni mehnat jamoalarining manfaatlarini eʼtiborga olib, belgilangan tartibda aksionerlik jamiyatlari va jamoa korxonalariga aylantirish maqsadga muvofiq deb hisoblansin. 3. Qoraqalpogʻiston Respublikasining Vazirlar Kengashi, viloyatlar va Toshkent shahar hokimlari amaldagi qonunlarga muvofiq: Qoraqalpogʻiston Respublikasining Aholiga maishiy xizmat koʻrsatish vazirligini, viloyatlar va Toshkent shahar maishiy xizmat koʻrsatish boshqarmalarini, birlashmalar, uyushmalar va konsernlarni hududiy uyushmalarga aylantirsinlar; Oʻzbekiston Respublikasi Davlat mulkini boshqarish va xususiylashtirish komiteti bilan birgalikda aholiga maishiy xizmat koʻrsatish rayon (shahar) ishlab chiqarish birlashmalarini davlat tasarrufidan chiqarish va xususiylashtirish toʻgʻrisidagi masalani koʻrib chiqsinlar. 4. Aholiga maishiy xizmat koʻrsatuvchi korxonalar va tashkilotlar Oʻzbekiston respublika Uyushmasining asosiy vazifalari quyidagilar qilib belgilansin: maishiy xizmat bozoridagi ahvolni va aholining ehtiyojini oʻrganish asosida respublikada maishiy xizmatni rivojlantirish konsepsiyalar kelgusidagi va qisqa muddatli taraqqiyot istiqboli rejalarini ishlab chiqish; mulkchilik shaklidan qatʼi nazar, maishiy xizmat birlashmalari, korxonalari va tashkilotlarining, shuningdek Uyushmaga kiruvchi yakka tadbirkorlarning faoliyatini aholining maishiy xizmatlarga boʻlgan talab-ehtiyojlarini toʻla-toʻkis taʼminlash manfaatlari yoʻlida muvofiqlashtirish; maishiy xizmat sohasida yagona ilmiy-texnikaviy siyosatni oʻtkazish, Yangi texnika hamda ilgʻor texnologiyani ishlab chiqish va joriy etish, texnologiya va nostandart uskunalarni tayyorlash, tarmoq korxonalarini moddiy-texnika zaxiralari bilan taʼminlashda koʻmaklashish, kadrlar tayyorlash va qayta tayyorlash ishlarini amalga oshirish; maishiy xizmat sohasida bozor munosabatlarini tatbiq etish, mehnat jamoalarining manfaatlarini eʼtiborga olib, tarmoqda davlat korxonalari va tashkilotlarini ijara, aksionerlik, jamoa hamda boshqa mulkchilik shakllariga aylantirish borasidagi ishlarni oʻtkazishga koʻmaklashish, tadbirkorlikni rivojlantirishga har tomonlama madad berish, qoʻshma korxonalar barpo etish; maishiy xizmat korxonalari va tashkilotlari huquqlarining himoya qilinishini taʼminlash hamda davlat boshqaruvining respublika va mahalliy organlari bilan munosabatlarda ularning manfaatlarini ifoda etish. 5. Oʻzbekiston Respublikasi Prezidenti huzuridagi Vazirlar Mahkamasi ikki hafta muddat ichida Oʻzmaishiyxizmatuyushma faoliyatiga oid masalalar yuzasidan qaror qabul qilsin. 6. Oʻzbekiston SSR Aholiga maishiy xizmat koʻrsatish vazirligini Oʻzbekiston SSR Vazirlar Kengashi huzuridagi aholiga maishiy xizmat koʻrsatish respublika Davlat kooperativ markaziga aylantirish toʻgʻrisida” 1990-yil 25-sentabrda chiqarilgan Farmon oʻz kuchini yoʻqotgan deb topilsin.